Bendt Bendtsen (KF), 1998-02-06:
Jeg kunne da godt tænke mig at høre hr. Villy Søvndal bekræfte, at hvis det nu bliver sådan, at CO-Metal & Co. ikke får de ting, som de egentlig ønsker, hjem ved overenskomstforhandlingerne, så skal vi lovgive om dem, når vi kommer hen på den anden side 1. maj.
Mener hr. Villy Søvndal, at det, man ikke opnår ved en overenskomstforhandling, skal vi lovgive om?
Og når det spørgsmål er besvaret, så kan hr. Villy Søvndal jo besvare et andet spørgsmål: Er det ikke en bombe under hele det danske aftalesystem?
Fra konservativ side ønsker vi, at familien skal have en langt stærkere placering i samfundet.
Det er en kendsgerning, at udviklingen frem mod det nuværende velfærdssamfund har udhulet mange familiemæssige værdier.
Det offentlige har påtaget sig stadig større familiemæssige opgaver i takt med udbygningen af velfærdssamfundet og kvindernes øgede deltagelse på arbejdsmarkedet.
Det har givet børnefamilierne en slagside.
Vi må ikke glemme, at ansvaret for børnene er og bliver forældrenes.
I Det Konservative Folkeparti ønsker vi at give forældrene bedre muligheder for at løse deres opgave som forældre.
I Det Konservative Folkeparti er vi godt tilfredse med vore mange udmærkede daginstitutioner.
Der udføres et flot stykke arbejde i vores kommuner, og mange forældre - også konservative forældre - er utrolig glade for deres daginstitution, men opbygningen af de offentlige institutioner giver også forældrene meget få valgmuligheder.
Den moderne familie med to forældre engageret på arbejdsmarkedet har ikke mange alternativer i dag.
Vi har i årevis fra konservativ side måttet slås for friheden til at vælge, når der var tale om børnepasning.
Hele debatten her i dag har jo efterhånden ikke drejet sig om andet.
Det er også lidt ærgerligt med det store tema, vi har.
Vi mener, at kommunerne i højere grad skal have mulighed for at supplere.
Man har gjort det på orlovsordningerne, og jeg vil da gerne understrege her fra talerstolen i dag, at for De Konservative er børnepasningsorloven permanent.
Men vi mener altså, vi bør udvide beføjelserne uden at gentage hele den diskussion, der har kørt den sidste times tid. Jeg vil gerne vende mig mod arbejdsmarkedet.
Vi har behov for mere fleksibilitet på arbejdsmarkedet.
Selv om vi i Danmark har tradition for, at arbejdsmarkedets parter selv fastsætter regler om løn og andre arbejdsvilkår, er der da brug for, at arbejdsmarkedets parter tilskyndes til at gøre arbejdsmarkedet mere fleksibelt.
Det burde jo være en menneskeret, at en arbejdstager kunne få deltidsjob efter aftale med arbejdsgiveren uden at støde hovedet mod en stiv overenskomst, som arbejder i den modsatte retning.
Desværre er det ikke det, som står øverst ved de kommende overenskomstforhandlinger.
Det kan vi så kun beklage.
Forældre vil gerne have bedre muligheder for deltidsstillinger og fleksible arbejdstider.
Det er et spørgsmål, som afgøres på arbejdsmarkedet, men det politiske system kan smidiggøre systemerne og arbejde for det i den rigtige retning, og det offentlige skal selvfølgelig også være foregangsmand.
Det skal være murbrækker på disse områder.
Vi vil også gerne sige, at overarbejde, ferie, merarbejde m.v. burde kunne spares op i en børnebank, børnesparekasse, eller hvad man har lyst til at kalde det.
Ferieloven er stiv og forældet.
Den var i grunden tænkt som en beskyttelse af den enkelte arbejdstager.
I dag er den snærende og forældet.
Vi ønsker ferieloven ændret.
Såfremt den enkelte arbejdstager i forståelse med sin arbejdsgiver ønsker at lægge nogle uger i sparekassen i en årrække, er det noget, som det offentlige skal holde fingrene fra.
Der er unge mennesker, der arbejder hårdt og længe, før de etablerer børnefamilier.
De burde have mulighed for det
Det er nemt nok at have alle visionerne, men vi skal også have nogle holdninger og nogle redskaber for at nå i mål med de visioner
, så vi er godt tilfredse med det forslag til vedtagelse, der er fremsat i dag.
Jeg behøver ikke at bruge de samme ord - luftfrikadeller m.v. - som SF brugte om statsministerens ord og holdninger på det her område, men vi vil gerne have kød og blod på familiernes fremtid, på børnefamiliernes vilkår.
Med de bemærkninger kan vi støtte forslaget til vedtagelse.